यह दोनों सिर्फ खाने की चीजें नहीं, यहां आप घूमने भी जा सकते हैं
Where Did The Word  Tamarind, Manchurian, Szechuan Or Szechwan, Champagne, Tequila, Parmesan, Sandwich Originate? आज इसी तरह के शब्दों और उनके ओरिजिन पर बात करेंगे। बड़ा लज़ीज़ विमर्श होने वाला है!
एक बार की बात है, इंग्लैंड के सैंडविच का दरबार लगा था। राजा को बताया गया कि एक मंचूरियन उनसे भेंट करना चाहता है। यात्री ने राजा को बताया की रास्ते में वह शेम्पेन और टकीला पर रुकते हुए आया है।
चौंकिए मत, इस सेंटेंस में कुछ भी गलत नहीं है! शायद आपको लग रहा हो कि सैंडविच, मंचूरियन, शैम्पेन और टकीला तो खाने-पीने की चीजे हैं! जी हां, लेकिन ये स्थानों के भी नाम हैं। और इन खाने-पीने की चीजों का इन स्थानों से किसी न किसी प्रकार का संबंध भी है।
तो पूरा वाक्य ऐसा होगा
एक बार की बात है, इंग्लैंड के सैंडविच राज्य का दरबार लगा था। राजा को बताया गया कि एक मंचूरियन (मंचूरिया से आया हुआ) यात्री उनसे भेंट करना चाहता है। यात्री ने राजा को बताया कि रास्ते में वह शेम्पेन और टकीला नामक जगहों पर रुकते हुए आया है।
करिअर फंडा में स्वागत!
आज इसी तरह के शब्दों और उनके ओरिजिन पर बात करेंगे। बड़ा लज़ीज़ विमर्श होने वाला है!
1) टैमरिंड (Tamarind)
टैमरिंड अर्थात हिंदी में इमली।
यह नाम इंग्लिश में अरबी भाषा से आया है। अरबी भाषा में इसे "तामार इंडी" कहा जाता है अर्थात "भारत के खजूर"। कई प्रारंभिक मध्यकालीन चिकित्सकों ने "तामार इंडी" के बारे में लिखा है। मध्यकालीन लैटिन में Tamarindus शब्द का प्रयोग किया गया है और मार्को पोलो ने Tamarandi के बारे में लिखा है।
2) मंचूरियन (Manchurian)
मंचूरियन इंडियन-चाइनीज़ क्विजीन का व्यंजन है, जिसे चिकन, फूलगोभी (गोभी), झींगे, मछली, मटन और पनीर जैसी सामग्री को बड़ा-बड़ा काटकर, तल कर उन्हें सोया सॉस के स्वाद वाली चटनी में भूनकर बनाया जाता है।
मंचूरियन भारतीय स्वाद के अनुरूप चीनी खाना पकाने और मसाला तकनीकों के अनुकूलन का परिणाम है। "मंचूरियन" शब्द का अर्थ मंचूरिया (पूर्वोत्तर चीन में स्थित) का मूल निवासी होने से है, हालांकि, यह व्यंजन भारत में चीनी रेस्तरां का निर्माण है, और पारंपरिक मंचू व्यंजनों या पूर्वोत्तर चीनी व्यंजनों से बहुत कम समानता रखता है।
3) शेजवान (Szechuan or Szechwan)
तीखे और गरम शेज़वान (Szechuan) राइस, नूडल्स और चिकन किसे पसंद नहीं!
लेकिन इस शब्द का ओरिजिन, चीन के एक प्रांत सिचुआन (Sichuan) से है। सिचुआन व्यंजन अपने बोल्ड स्वादों के लिए जाना जाता है और पसंद किया जाता है जो लहसुन, लाल मिर्च और सिचुआन पेपरकॉर्न के उदार उपयोग से आता है।
4) शैम्पेन (Champagne), स्कॉच (Scotch), टकीला (Tequila)
हम सभी ने टीवी पर मोटर-रेसिंग विजेताओं को जीतने के बाद शैम्पेन की बोतल खोल झाग उड़ाते देखा है।
वास्तव में शैम्पेन, फ्रांस के क्षेत्र का नाम है। यह ड्रिंक प्राचीन काल में इस जगह से बनना प्रारम्भ हुआ इसलिए इसका नाम भी 'शैम्पेन' पड़ गया। इसे अंगूर से बनाया जाता है, और उत्तर-पूर्व फ्रांस के इस क्षेत्र में अंगूर के बाग लगाने वाले रोमन पहले व्यक्ति थे। 5वीं शताब्दी तक, इस क्षेत्र में अस्थायी रूप से खेती की जाती थी।
इसी प्रकार स्कॉच (Scotch) अर्थात स्कॉटलैंड का तथा टकीला (Tequila) ब्रांडी, का सम्बन्ध मेक्सिको के टकीला शहर से है।
5) पारमेजन (Parmesan)
अब हम भारतीय पिज्जा पर डालने वाले पारमेजन चीज़ से भली-भांति वाकिफ है।
यह इटली के पर्मा क्षेत्र में बनाया जाने वाला चीज़ है। इसे "चीज का राजा" और "व्यावहारिक रूप से संपूर्ण भोजन" कहा जाता है. 2023 में, गाइड टेस्टएटलस ने इसे दुनिया में सर्वश्रेष्ठ पनीर या चीज़ के रूप में चुना है।
इसी प्रकार, बिट्टो (Bitto) और शेडार (Cheddar) नामक चीज़ क्रमशः लोम्बार्डी (Lombardy) की बिट्टो नदी और सॉमरसेट (Somerset) इंग्लैंड के शेडार (Cheddar) गांव से सम्बंधित है।
6) सैंडविच (Sandwich)
आजकल बटर से लेकर चीज़ सैंडविच तक अलग-अलग वेरायटी मार्केट में मौजूद है और सैंडविच भारत के शहरों में खाई जाने वाली एक लोकप्रिय डिश है।
अधिकतर लोग 'सैंडविच' का मतलब 'दो सतहों के बीच दबा हुआ' समझते हैं लेकिन वास्तव में 'सैंडविच' ब्रिटेन के केंट जिले में स्थित एक टाउन का नाम है।
'सैंडविच' (स्थान) के चौथे अर्ल, जॉन मोंटेगु, 18 वीं शताब्दी के अंग्रेजी राजनेता थे। व्यस्तता के चलते वे अपने सेवकों से अपने भोजन को दो ब्रेड के बीच में दबाकर परोसने को कहते थे, ताकि काम/मनोरंजन इत्यादि करते हुए भी भोजन कर सकें, हाथ ख़राब ना हो इत्यादि। बाद में भोजन का उनका यह तरीका उनके दोस्तों में लोकप्रिय हो गया और वे इसे 'सैंडविच की तरह' कह कर पुकारने लगे।
7) इसी प्रकार ब्रिटिश बिस्किट-कुकी मोंटे कार्लो (Monte Carlo) का नाम मोनाको के इसी नाम के शहर, बर्बन (Bourbon) बिस्किट नाम प्राचीन Bourbonnais क्षेत्र के नाम पर, कॉफ़ी प्राचीन काफा किंगडम के नाम पर तथा दुनिया भर में पसंद से खाई जाने वाली सार्डीन (Sardines) मछली का नाम सार्डीनिया द्वीप (The island of Sardinia) पर पड़ा है।
उम्मीद करता हूं, आपके मुंह में पानी और दिमाग में ज्ञान का स्वाद आया होगा!
आज का करियर फंडा है कि इंटरेस्टिंग तरीके से शब्दों का बैकग्राउंड समझना उन्हें हमेशा के लिए याद करने जैसा ही है।
कर के दिखाएंगे!
इस कॉलम पर अपनी राय देने के लिए यहां क्लिक करें।
करिअर फंडा कॉलम आपको लगातार सफलता के मंत्र बताता है। जीवन में आगे रहने के लिए सबसे जरूरी टिप्स जानने हों तो ये करिअर फंडा भी जरूर पढ़ें...
